《大雾行辰溪山中》
清代·费锡章

毒雾晓弥漫，腾腾气蒸釜。烟云复与会，有日不教吐。

层叠涌不复，自朝直至午。见地不见天，马上首恒俯。

初疑衣裳冷，著手湿如雨。渐觉头冬烘，涔涔类中蛊。

幸皆饱餐来，不然入肺腑。人生未阅历，但乐那知苦。

颇忆江南天，薄雾亦常睹。一叶摇轻舟，空濛指远浦。

最好梦回时，咿哑数声橹。

作者简介：（?—1817）清浙江归安人，字焕槎，又字西墉。乾隆四十九年举人。嘉庆间官至顺天府尹。尝奉使琉球册封。因坐事降级留任。博学工文，有经世志。有《续琉球国志略》、《治平要略》、《赐砚斋集》等。